ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LEIDIMŲ PREKIAUTI (TEIKTI PASLAUGAS) ŠIAULIŲ MIESTO VIEŠOSIOSE VIETOSE IŠDAVIMO IR PANAIKINIMO TVARKOS APRAŠO PATVIRTINIMO

2019 m. liepos 30 d. Nr. A-1102

Šiauliai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Prekybos ir paslaugų teikimo Šiaulių miesto viešosiose vietose taisyklių, patvirtintų Šiaulių miesto savivaldybės tarybos 2019 m. liepos 4 d. sprendimu Nr. T-284 „Dėl Prekybos ir paslaugų teikimo Šiaulių miesto viešosiose vietose taisyklių patvirtinimo“, 2.1 papunkčiu:

1. T v i r t i n u Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašą (pridedama).

2. N u s t a t a u, kad šis įsakymas įsigalioja 2019 m. rugpjūčio 1 d.

Administracijos direktorius	Antanas Bartulis

PATVIRTINTA

Šiaulių miesto savivaldybės administracijos

direktoriaus 2019 m. liepos 30 d.

įsakymu Nr. A-1102

LEIDIMŲ PREKIAUTI (TEIKTI PASLAUGAS) ŠIAULIŲ MIESTO VIEŠOSIOSE VIETOSE IŠDAVIMO IR PANAIKINIMO TVARKOS APRAŠAS

I SKYRIUS

BENDROSIOS NUOSTATOS

1. Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašas (toliau – Aprašas) nustato leidimų prekiauti (teikti paslaugas) Šiaulių miesto viešosiose vietose, jų dublikatų išdavimo ir leidimų prekiauti (teikti paslaugas) galiojimo panaikinimo tvarką.

2. Leidimas prekiauti (teikti paslaugas) viešosiose vietose – dokumentas, leidžiantis fiziniam ar juridiniam asmeniui (toliau – Asmuo) prekiauti ir (ar) teikti paslaugas savivaldybės teritorijos viešosiose vietose (toliau – Leidimas).

3. Leidimai Asmenims išduodami vadovaujantis Prekybos ir paslaugų teikimo Šiaulių miesto viešosiose vietose taisyklėmis, patvirtintomis Šiaulių miesto savivaldybės tarybos 2019 m. liepos 4 d. sprendimu Nr. T-284 „Dėl Prekybos ir paslaugų teikimo Šiaulių miesto viešosiose vietose taisyklių patvirtinimo“ (toliau – Taisyklės) su tolimesniais pakeitimais, Vietinės rinkliavos už leidimo prekiauti ir teikti paslaugas Šiaulių miesto viešosiose vietose išdavimą nuostatais, patvirtintais Šiaulių miesto savivaldybės tarybos 2018 m. rugsėjo 6 d. sprendimu Nr. T-288 „Dėl Vietinės rinkliavos už leidimo prekiauti ir teikti paslaugas Šiaulių miesto viešosiose vietose išdavimą nuostatų patvirtinimo“ (toliau – Vietinės rinkliavos nuostatai) su tolimesniais pakeitimais, Masinių renginių organizavimo Šiaulių mieste tvarkos aprašu, patvirtintu Šiaulių miesto savivaldybės tarybos 2016 m. lapkričio 3 d. sprendimu Nr. T-386 „Dėl Masinių renginių organizavimo Šiaulių mieste tvarkos aprašo patvirtinimo“ (Šiaulių miesto savivaldybės tarybos 2018 m. rugsėjo 6 d. sprendimo Nr. T-289 redakcija) su tolimesniais pakeitimais, Savivaldybės administracijos direktoriaus 2019 m. kovo 21 d. įsakymu Nr. A-415 „Dėl 2019 metų prekybos ir paslaugų teikimo vietų sąrašų patvirtinimo“ (toliau – Sąrašas) su tolimesniais pakeitimais, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, kitais teisės aktais ir dokumentais ir šiuo Aprašu.

4. Leidimai neišduodami prekiaujantiems ar teikiantiems paslaugas asmeninės nuosavybės teise valdomuose žemės sklypuose bei šių sklypų nuomininkams ar panaudos gavėjams. Leidimai prekiauti ar teikti paslaugas švenčių, masinių renginių metu neišduodami, kai renginiai organizuojami asmeninės nuosavybės teise valdomuose žemės sklypuose.

5. Savivaldybės administracijos direktorius įsakymu gali nustatyti ir (ar) apriboti prekybos ir paslaugų teikimo laikotarpį, vietų skaičių, taip pat prekių asortimentą ar paslaugų rūšį tam tikrose konkrečiose prekybos ir paslaugų teikimo viešosiose vietose (ribose).

6. Leidimai išduodami laikotarpiui nuo vienos dienos iki vienų metų. Leidimai prekiauti (teikti paslaugas) masinių renginių, švenčių metu išduodami tik renginio trukmės laikotarpiui. Leidimai prekiauti ar teikti paslaugas gali būti išduodami ir konkurso laimėtojui.

7. Leidimas (-ai) išduodamas (-i) laikotarpiui, už kurį sumokėta vietinė rinkliava.

8. Prašymai ir kiti dokumentai, reikalingi Leidimams išduoti, pateikiami tiesiogiai, paštu ar per kurjerį Savivaldybės administracijos Bendrųjų reikalų skyriaus Aptarnavimo ir e. paslaugų poskyryje (toliau – Aptarnavimo ir e. paslaugų poskyris); Savivaldybės priimamasis (Vasario 16-osios g. 62, Šiauliai, 6-tas langelis). Prašymą Leidimui gauti su visais privalomais dokumentais, galima pateikti ir elektroninėmis priemonėmis, siunčiant el. paštu (rastine@siauliai.lt arba ekon_sk@siauliai.lt), arba naudojantis elektroninių paslaugų sistema (www.epaslaugos.lt).

Jeigu prašymas pateiktas elektroninėmis priemonėmis, prašyme nurodytu elektroninio pašto adresu, ne vėliau kaip per 1 darbo dieną nuo prašymo pateikimo dienos, išsiunčiamas pranešimas, kad prašymas ir privalomi dokumentai gauti.

9. Išduodamas Leidimas gali būti elektroninis ir (ar) popierinis. Elektroninis Leidimas išduodamas elektroninėmis priemonėmis. Visi raštai, pranešimai suinteresuotiems asmenims, kuriuos parengti ir išsiųsti numatyta pagal šį Aprašą, siunčiami elektroninėmis priemonėmis arba įteikiami tiesiogiai. Jei yra galimybė, pirmenybė teikiama elektroninėms priemonėms. Pranešimai apie Leidimų dublikatų išdavimą atskirai nesiunčiami.

10. Leidimus išduoda Savivaldybės administracijos Strateginės plėtros ir ekonomikos departamento Ekonomikos ir investicijų skyrius (toliau – Skyrius). Leidimus ir leidimų dublikatus pasirašo Skyriaus atsakingas darbuotojas (jo nesant jį pavaduojantis ar jo funkcijas vykdantis kitas darbuotojas) ir patvirtina Skyriaus antspaudu, išskyrus, kai leidimai išduodami elektroninėmis priemonėmis.

Kai pageidaujama vykdyti prekybą Sąrašo vietose, kuriose vietinę rinkliavą administruoja administratorius, prašymą ir privalomus dokumentus į laisvą (neužimtą) konkrečią Sąrašo vietą priima ir vietinę rinkliavą surenka administratorius. Informacija apie administratoriui priskirtas konkrečias prekybos vietas, administratoriaus kontaktinius duomenis skelbiama Savivaldybės interneto svetainėje (www.siauliai.lt) ir teikiama Aptarnavimo ir e. paslaugų poskyryje.

II SKYRIUS

PRAŠYMŲ LEIDIMAMS GAUTI PRIĖMIMO, DERINIMO TVARKA

11. Prašymai priimami ne anksčiau kaip 30 kalendorinių dienų iki planuojamos veiklos pradžios. Jeigu pateikti keli prašymai išduoti leidimą prekiauti toje pačioje vietoje tuo pačiu laiku, pirmumo teisę prekybos vietai įgauna Leidimo prašantys tautodailininkai, amatininkai, turintys tautinio paveldo sertifikatus, tautodailininko ar tradicinių amatų meistro pažymėjimą ir prekiaujantys savo darbo sertifikuotais tautinio paveldo gaminiais, savo rankų darbo dirbiniais, gaminantys tautinio paveldo sertifikatą turinčius maisto produktus ir nealkoholinius gėrimus.

Aptarnavimo ir e. paslaugų poskyris į užimtas vietas prašymų Leidimams gauti nepriima ir jų neregistruoja. Kitais atvejais prašymai registruojami eilės tvarka, atsižvelgiant į prašymo gavimo datą ir laiką.

Sąrašo konkreti prekybos (paslaugų teikimo) vieta laikoma užimta, jei iki išduoto Leidimo vykdyti veiklą šioje vietoje galiojimo termino pabaigos liko 7 ir daugiau kalendorinių dienų. Jei iki Leidimo galiojimo termino pabaigos liko mažiau nei 7 dienos, tokiu atveju išduodamo leidimo įsigaliojimo diena nurodoma pirmoji diena po išduoto (turimo) leidimo termino pabaigos.

Tinkamai užpildytą prašymą ir reikalingus dokumentus Leidimui gauti Aptarnavimo ir e. paslaugų poskyrio darbuotojas užregistruoja Savivaldybės dokumentų valdymo sistemoje „Avilys“ (toliau – DVS „Avilys“). DVS „Avilys“ užregistruoti prašymai perduodami Skyriui pagal užduotis Leidimų, Leidimų dublikatų išdavimo dokumentams rengti.

Terminas dėl Leidimo išdavimo pradedamas skaičiuoti nuo prašymo išduoti Leidimą su visais privalomais dokumentais, išvardytais Aprašo 12.1 ar 12.2 papunktyje, suderinimo (tikrinimo) su Aprašo 14 punkte nurodytais atstovais dienos.

12. Leidimui gauti Asmuo Aptarnavimo ir e. paslaugų poskyriui ar Skyriui (renginių, švenčių metu – renginio organizatoriui jo nurodytu būdu, adresu ir tvarka) pateikia šiuos dokumentus:

12.1. Leidimui prekybai:

12.1.1. prašymą, kuriame nurodoma juridinio asmens – pavadinimas, buveinė, kodas, atsakingo asmens vardas ir pavardė, telefono numeris, elektroninis paštas; fizinio asmens – vardas, pavardė, gimimo data; verslo liudijimo ar kito dokumento (kai pagal Lietuvos Respublikos teisės aktus jie yra privalomi), suteikiančio teisę vykdyti veiklą, numeris, adresas, telefono numeris, elektroninio pašto adresas, jeigu Leidimo prašytojas jį turi; kokiu būdu norėtų gauti Leidimą, prašymo pateikimo data, prekybos vietos adresas ir numeris (teritorijos schemoje), prekių rūšis (asortimentas), įrangos charakteristika (išvardijamos naudojamos priemonės), užimamas plotas (kv. m), prekybos (paslaugų teikimo) laikotarpis; turimo (per einamuosius metus išduoto) Leidimo numeris (kai, likus ne mažiau kaip 7 dienoms iki Leidimo galiojimo termino pabaigos, Asmuo nori gauti naują Leidimą);

12.1.2. laikinosios įrangos, specializuoto automobilio, automobilio priekabos, specialiosios nemotorinės transporto priemonės vaizdinį (fotofiksaciją) arba sprendinius (sprendiniai turi būti pasirašyti Asmens):

12.1.2.1. kai siekiama prekiauti lauko kavinėje – lauko kavinės savininko pasirašytą prekybos vietos įrengimo schemą (su nurodytu lauko kavinės prekybos (paslaugų teikimo) plotu ir matmenimis), kurią sudaro: teritorijos ar žemės sklypo, kuriame bus vykdoma veikla, planas su gretimybėmis ir nurodyta veiklos vykdymo vieta, bendras vaizdas ir vizualizacija (stalai, kėdės, skėčiai, mobilios tvorelės, gėlinės, markizės), formos su nurodytais matmenimis (lauko kavinės užimamos viešosios vietos ilgis turi sutapti su užimamų patalpų fasado ilgiu ir nepažeisti šalia esančių savininkų interesų);

12.1.2.2. kai siekiama prekiauti iš kiosko, paviljone – kiosko ar paviljono savininko pasirašytą prekybos vietos įrengimo schemą (su nurodytu kiosko ar paviljono prekybos (paslaugų teikimo) plotu ir matmenimis), kurią sudaro: teritorijos ar žemės sklypo, kuriame bus vykdoma veikla, planas ant topografinės nuotraukos pagrindo su nurodytomis sklypo ribomis ir gretimybėmis, objekto išdėstymas žemės sklype ar teritorijoje su matmenimis, objekto detalizacija, išklotinės, formos, naudojamos medžiagos, spalviniai sprendimai. Prekybos vietos įrengimo schema turi būti suderinta su institucijomis ir Savivaldybės administracijos skyriais, nurodytais Taisyklių 14 punkte. Jeigu planuojama prekiauti iš kiosko ar paviljone, kuris pagal konstrukcijų požymius ir techninius parametrus priskiriamas nesudėtingiems statiniams kultūros paveldo teritorijoje ir (ar) apsaugos zonoje arba didesniame kaip 50 kv. m ploto, privalomas statybą leidžiantis dokumentas. Šiuo atveju Asmuo pateikia statybą leidžiančio dokumento kopiją statyti laikiną nesudėtingą statinį, išduotą pagal parengtą projektą, kurio sudėtį reglamentuoja statybos techninis reglamentas STR 1.04.04:2017 „Statinio projektavimas, projekto ekspertizė“ (kai veiklą vykdyti nori ne kiosko ar paviljono savininkas, privaloma pateikti nuomos ar panaudos sutarties, pasirašytos su kiosko ar paviljono savininku nuorašą, patvirtintą teisės aktų nustatyta tvarka);

12.1.3. pageidaujantis prekiauti tik savos gamybos žemės ūkio ar iš jų pagamintais maisto produktais – ūkininko ūkio pažymėjimą arba žemės ūkio valdos registravimo pažymėjimą ir (ar) pažymą iš VĮ žemės ūkio informacijos ir kaimo verslo centro apie žemės ūkio valdoje vykdomas pagrindinę bei papildomas žemės ūkio ekonomines veiklas; žemės ūkio paskirties sklypų nuomininkai – sklypo nuomos sutarties ar kito sutartinius santykius įteisinančio dokumento kopiją;

12.1.4. pageidaujantis prekiauti tik tautinio paveldo sertifikuotais žemės ūkio maisto produktais – sertifikato (tautinio paveldo pažymėjimo ir pan.) kopiją;

12.1.5. pageidaujantis prekiauti tik vaisiais, uogomis, daržovėmis, gėlėmis užaugintomis savo sklype – dokumento, patvirtinančio nuosavybės (arba šeimos nario) teisę į turimą žemės sklypą, kopiją, arba sutartinius santykius įteisinančio dokumento kopiją, jeigu jis naudojasi ne jam nuosavybės teise priklausančiu žemės sklypu, arba sodininko bendrijos nario pažymėjimo kopiją;

12.1.6. pageidaujantis prekiauti tik savo gamybos medumi ir bitininkystės produktais – bityno paso, arba pažymos apie bičių šeimų registravimą ūkinių gyvūnų registre (jeigu prekiaujama medumi) kopiją;

12.1.7. tautodailininkai, amatininkai, prekiaujantys tik savo darbo sertifikuotais tautinio paveldo gaminiais ir savo rankų darbo gaminiais – tautinio paveldo sertifikato, tautodailininko ar tradicinių amatų meistro pažymėjimo kopiją;

12.1.8. Valstybinės maisto ir veterinarijos tarnybos išduoto maisto tvarkymo subjekto patvirtinimo pažymėjimo kopiją (pateikia (kai reikia) prekiaujantys maisto prekėmis, žemės ūkio produkcija, teikiantys viešojo maitinimo paslaugas);

12.1.9. transporto priemonės valstybinės registracijos ir techninės apžiūros dokumentų kopijas, prekiaujant iš prekybai įrengtų specializuotų automobilių, automobilių ar automobilių priekabų;

12.1.10. vieno iš tėvų (įtėvių, rūpintojų) sutikimą, kai Leidimo pageidauja nepilnametis nuo 14 metų;

12.1.11. įgaliojimą (jeigu prašymą teikia juridinio asmens įgaliotas asmuo);

12.1.12. vietinės rinkliavos sumokėjimą patvirtinančio dokumento originalą ir (ar) jo kopiją (pateikiamas atsiimant Leidimą tiesiogiai Aptarnavimo ir e. paslaugų poskyryje arba apie rinkliavos sumokėjimą informuojama telefonu, arba kitomis informavimo elektroninėmis priemonėmis).

12.2. Leidimui teikti paslaugas:

12.2.1. prašymą, kuriame nurodoma juridinio asmens – pavadinimas, buveinė, kodas, atsakingo asmens vardas ir pavardė, telefono numeris, elektroninis paštas; fizinio asmens – vardas, pavardė, gimimo data; verslo liudijimo ar kito dokumento (kai pagal Lietuvos Respublikos teisės aktus jie yra privalomi), suteikiančio teisę vykdyti veiklą, numeris, adresas, telefono numeris, elektroninio pašto adresas, jeigu Leidimo prašytojas jį turi; kokiu būdu norėtų gauti Leidimą, prašymo pateikimo data, paslaugų teikimo vietos adresas ir numeris (teritorijos schemoje), paslaugų rūšis, įrangos charakteristika (išvardijamos naudojamos priemonės, pavadinimai), užimamas plotas (kv. m), paslaugų teikimo laikotarpis; turimo (per einamuosius metus išduoto) Leidimo numeris (kai, likus ne mažiau kaip 7 dienoms iki Leidimo galiojimo termino pabaigos, Asmuo nori gauti naują Leidimą);

12.2.2. kai siekiama teikti paslaugas iš kiosko, paviljone – kiosko ar paviljono savininko pasirašytą prekybos vietos įrengimo schemą (su nurodytu kiosko ar paviljono prekybos (paslaugų teikimo) plotu ir matmenimis), kurią sudaro: teritorijos ar žemės sklypo, kuriame bus vykdoma veikla, planas ant topografinės nuotraukos pagrindo su nurodytomis sklypo ribomis ir gretimybėmis, objekto išdėstymas žemės sklype ar teritorijoje su matmenimis, objekto detalizacija, išklotinės, formos, naudojamos medžiagos, spalviniai sprendimai. Prekybos vietos įrengimo schema turi būti suderinta su institucijomis ir Savivaldybės administracijos skyriais, nurodytais Taisyklių 14 punkte. Jeigu planuojama teikti paslaugas iš kiosko ar paviljone, kuris pagal konstrukcijų požymius ir techninius parametrus priskiriamas nesudėtingiems statiniams kultūros paveldo teritorijoje ir (ar) apsaugos zonoje arba didesniame kaip 50 kv. m ploto, privalomas statybą leidžiantis dokumentas. Šiuo atveju, Asmuo pateikia statybą leidžiančio dokumento kopiją statyti laikiną nesudėtingą statinį, išduotą pagal parengtą projektą (toliau – projektas), kurio sudėtį reglamentuoja statybos techninis reglamentas STR 1.04.04:2017 „Statinio projektavimas, projekto ekspertizė“ (kai veiklą vykdyti nori ne kiosko ar paviljono savininkas, privaloma pateikti nuomos ar panaudos sutarties, pasirašytos su kiosko ar paviljono savininku nuorašą, patvirtintą teisės aktų nustatyta tvarka);

12.2.3. kai teikiamos nesudėtingų atrakcionų, laisvalaikio pramogų (batutų, pripučiamų atrakcionų; žaislų, laipynių, vandens dviračių, vandenlenčių nuomos ir kt.) (toliau – įrenginiai (ar priemonės)) paslaugos ir kita veikla, kuriai netaikomos Pramoginių įrenginių naudojimo ir priežiūros taisyklių nuostatos – laisvos formos aprašymą ir patvirtinimą, kuriame nurodoma, kad įrenginiai (ar priemonės) atitinka gamintojo naudojimo ir priežiūros taisyklių bei kitų teisės aktų reikalavimus, ir patvirtinimą, kad yra susipažinęs su teisės aktais, reglamentuojančiais paslaugos vartotojų gyvybės ir sveikatos apsaugos bei higienos reikalavimus (teikiant paslaugas, matomoje paslaugų teikimo vietoje turi būti iškabintos naudojimosi paslauga saugumą užtikrinančios taisyklės);

12.2.4. gyvūną identifikuojančio dokumento kopiją (teikiant pasivažinėjimo kinkomuoju transportu (karietomis) paslaugą), specializuoto automobilio valstybinės registracijos ir techninės apžiūros dokumentų kopijas (jeigu šie dokumentai turi būti išduoti teisės aktų nustatyta tvarka);

12.2.5. įgaliojimą (jeigu prašymą teikia juridinio asmens įgaliotas asmuo);

12.2.6. vietinės rinkliavos sumokėjimą patvirtinančio dokumento originalą ir (ar) jo kopiją (pateikiamas atsiimant Leidimą tiesiogiai Aptarnavimo ir e. paslaugų poskyryje arba informuojama telefonu, arba kitomis informavimo elektroninėmis priemonėmis apie rinkliavos sumokėjimą).

12.3. Asmuo, pageidaujantis gauti leidimą prekiauti (teikti paslaugas) iš (nuo) laikinosios prekybos įrangos, iš prekybai pritaikyto automobilio ar jo priekabos paslaugų pramoginiais įrenginiais teikimo vietoje, laimėtoje konkurso būdu, turi pateikti konkurso laimėtojo sutikimą.

13. Kai Leidimo turėtojas pageidauja einamaisiais metais vykdyti (tęsti) veiklą, likus ne mažiau kaip 5 darbo dienoms iki Leidimo galiojimo termino pabaigos, Asmuo, Apraše nustatyta tvarka, turi pateikti prašymą, kuriame nurodo turimo Leidimo numerį, jo išdavimo datą, prekybos (paslaugų teikimo) laikotarpį. Aprašo 12.1 ar 12.2 papunktyje nurodyti dokumentai pateikiami tik tuo atveju, jeigu pasikeitė prekybos ar paslaugų teikimo vieta, būdas, pasibaigęs Prekybos vietos įrengimo schemos (arba projekto) suderinimo terminas ir pats veiklos objektas yra pakitęs. Leidimas šiame punkte nurodytu atveju išduodamas Apraše nustatyta tvarka ir terminais.

14. DVS „Avilys“ užregistruoti prašymai su pridėtais dokumentais derinami (tikrinami) Savivaldybės administracijoje:

14.1. lauko kavinės prekybos vietos įrengimo schema – su Savivaldybės administracijos Urbanistinės plėtros ir ūkio departamento Miesto ūkio ir aplinkos skyriaus, Urbanistinės plėtros ir ūkio departamento Architektūros, urbanistikos ir paveldosaugos skyriaus ir Skyriaus Turto valdymo poskyrio atstovais per 5 darbo dienas nuo visų šio Aprašo 12.1 ar 12.2 papunktyje išvardytų dokumentų pateikimo dienos;

14.2. kiosko, paviljono prekybos vietos įrengimo schema (arba, kai reikia, projektas) – Savivaldybės administracijos Urbanistinės plėtros ir ūkio departamento Miesto ūkio ir aplinkos skyriaus, Urbanistinės plėtros ir ūkio departamento Architektūros, urbanistikos ir paveldosaugos skyriaus ir Skyriaus Turto valdymo poskyrio atstovais per 5 darbo dienas nuo visų šio Aprašo 12.1 ar 12.2 papunktyje išvardytų dokumentų pateikimo dienos;

14.3 dėl fizinio asmens deklaruojamos gyvenamosios vietos patikrinimo (kai pagal Aprašo 12.1.1 papunktį ir Vietinės rinkliavos nuostatus galima taikyti vietinės rinkliavos lengvatą) – su Aptarnavimo ir e. paslaugų poskyrio atstovu per 1 darbo dieną nuo fizinio asmens prašymo užregistravimo dienos.

III SKYRIUS

LEIDIMUI PREKIAUTI (TEIKTI PASLAUGAS) MASINIŲ RENGINIŲ METU GAUTI REIKALINGI DOKUMENTAI

15. Leidimas prekiauti (teikti paslaugas) masinio renginio, šventės metu Asmeniui išduodamas per renginio organizatorių. Prekyba (paslaugų teikimas) masinio renginio metu galima tik masinio renginio teritorijos schemoje numatytose vietose.

Pirmumo teisę prekybos vietai įgauna Leidimo prašantys tautodailininkai, amatininkai, turintys tautinio paveldo sertifikatus, tautodailininko ar tradicinių amatų meistro pažymėjimą ir prekiaujantys savo darbo sertifikuotais tautinio paveldo gaminiais, savo rankų darbo dirbiniais, gaminantys tautinio paveldo sertifikatą turinčius maisto produktus ir nealkoholinius gėrimus.

16. Renginio organizatorius, organizuojantis prekybą ir (ar) paslaugų teikimą renginio metu, ne vėliau kaip 10 darbo dienų iki renginio pradžios, turi pateikti šiuos dokumentus:

16.1. prašymą, kuriame nurodoma:

16.1.1. juridinio asmens – pavadinimas, buveinė, įmonės kodas, atsakingo (įgaliotojo) asmens (pateikiant įgaliojimą) vardas, pavardė, telefonas, elektroninis paštas; fizinio asmens – vardas, pavardė, adresas, telefonas, elektroninis paštas;

16.1.2. renginio pavadinimas, vieta (adresas), trukmė, trumpas apibūdinimas ir laikas, prekybos (paslaugų teikimo) vietų skaičius, Savivaldybės administracijos direktoriaus išduoto leidimo organizuoti masinį renginį numeris ir išdavimo data;

16.2. asmenų, prekiausiančių ar teiksiančių paslaugas renginio metu sąrašą, kuriame nurodoma: juridinio asmens – pavadinimas ir kodas; fizinio asmens – vardas, pavardė; prekių (paslaugų) rūšis (asortimentas), prekybos (paslaugų teikimo) vietos numeris (renginio organizatoriaus parengtoje schemoje); renginio dienų, kuriomis bus prekiaujama (teikiamos paslaugos) skaičius; mokėjimo dokumento, patvirtinančio vietinės rinkliavos sumokėjimą data ir numeris, galiojančio dokumento, pagrindžiančio asmeniui taikytinas Vietinės rinkliavos nuostatuose nustatytas lengvatas rinkliavos mokėtojams, pavadinimas, išdavimo data ir numeris;

16.3. jei renginio metu bus prekiaujama maistu, teikiamos viešojo maitinimo paslaugos – pateikiamas prekiausiančių (teiksiančių paslaugas) sąrašas, suderintas su Valstybinės maisto ir veterinarijos tarnybos Šiaulių teritoriniu padaliniu;

16.4. renginio organizatoriaus sutikimą dėl prekiausiančių alkoholiniais gėrimais, nurodant juridinio asmens pavadinimą, įmonės kodą ir konkrečios prekybos vietos numerį (renginio organizatoriaus parengtoje renginio teritorijos schemoje); pateikiamas, kai prekyba alkoholiniais gėrimais renginio metu numatyta Savivaldybės administracijos išduotame leidime organizuoti masinį renginį);

16.5. renginio teritorijos schemą (su nurodytomis prekybos (paslaugų teikimo) vietomis);

16.6. įgaliojimą (kai prašymą teikia renginio organizatoriaus įgaliotas asmuo).

17. Informacija apie kalendorinių metų renginius, Savivaldybės administracijos direktoriaus išduotus leidimus organizuoti masinį renginį, renginių organizatorių kontaktinius duomenis skelbiama Savivaldybės interneto svetainėje (www.siauliai.lt) ir teikiama Aptarnavimo ir e. paslaugų poskyryje. Informaciją apie dalyvavimą renginyje, renginio teritorijos schemą skelbia renginio organizatorius savo interneto svetainėje ar kituose socialiniuose tinkluose.

IV SKYRIUS

LEIDIMO IŠDAVIMAS, PANAIKINIMAS IR ATSISAKYMAS IŠDUOTI

LEIDIMĄ

18. Vienai prekybos vietai skiriama ne daugiau kaip 4 kv. m ploto. Asmuo Leidimą gali gauti ne daugiau kaip dviem šalia viena kitos esančioms laisvoms (neužimtoms) prekybos vietoms, įtrauktoms į Sąrašą. Ši nuostata netaikoma masinių renginių metu, kai prekybos (paslaugų teikimo) vietos nurodomos renginio teritorijos schemoje.

Vienai prekybos vietai nuo stalų, esančių prie pastatų Krymo g. 32, Tilžės g. 28, Vilniaus g. 15A, Tilžės g. 44, pėsčiųjų take prie pastato Lyros g. 11 ir pėsčiųjų take tarp pastatų Lyros g. 18 ir Lyros g. 22F, skiriama ne daugiau kaip 1 bėginis metras.

Vienos paslaugų teikimo plotas negali būti didesnis, nei nurodytas Sąrašo priede (teritorijos schemoje); išskyrus vietas, kuriose teikiamos kinkomojo transporto ir kitos mobiliosiomis priemonėmis teikiamos paslaugos).

19. Leidime nurodoma:

19.1. Leidimo pavadinimas (rūšis), numeris, išdavimo data;

19.2. pardavėjo (paslaugų teikėjo):

19.2.1. juridinio asmens – pavadinimas (įmonės kodas);

19.2.2. fizinio asmens – vardas, pavardė, deklaruojamos gyvenamosios vietos adresas;

19.3. prekybos (paslaugų teikimo) vietos numeris, adresas (tik iš Sąraše arba renginio teritorijos schemoje nurodytų), užimamas plotas;

19.4. prekių (paslaugų) rūšis (asortimentas);

19.5. galiojimo laikas (prekybos (paslaugų teikimo) laikotarpis);

19.6. Leidimą išduodantis Savivaldybės administracijos struktūrinis padalinys, Leidimą pasirašiusio asmens pareigos, vardas, pavardė;

19.7. tik Leidime prekiauti (teikti paslaugas) masinių renginių, švenčių metu papildomai nurodoma (atitinkamai pagal informaciją ir duomenis, nurodytus Savivaldybės administracijos direktoriaus išduotame leidime organizuoti masinį renginį):

19.7.1. renginio organizatorius:

19.7.1.1. juridinio asmens – pavadinimas (įmonės kodas);

19.7.1.2. fizinio asmens – vardas, pavardė, gyvenamosios vietos adresas;

19.7.2. renginio pavadinimas ir laikas;

19.7.3. galiojimo laikas (prekybos (paslaugų teikimo) laikotarpis (valandomis)).

20. Siekiant nustatyti, ar nėra aplinkybių, dėl kurių Asmeniui Leidimas gali būti neišduotas, Skyriaus atsakingas darbuotojas (jo nesant jį pavaduojantis ar jo funkcijas vykdantis kitas darbuotojas) patikrina:

20.1. juridinio asmens registravimo faktą patvirtinančius ir kitus jo registravimo duomenis (pavadinimą, teisinę formą, kodą, buveinę) Juridinių asmenų registro tvarkytojo interneto svetainėje;

20.2. ar fizinis asmuo yra įregistravęs individualią veiklą pagal individualios veiklos pažymą ar įsigijęs verslo liudijimą (jeigu tai yra privaloma pagal teisės aktų reikalavimus);

20.3. ar Asmeniui išduotas maisto tvarkymo subjekto patvirtinimo pažymėjimas (kai prekiaujama maisto produktais, teikiamos maitinimo paslaugos);

20.4. ar sumokėta vietinė rinkliava už Leidimo išdavimą (pagal savivaldybės biudžeto pajamų išrašo duomenis).

21. Leidimą gavęs Asmuo negali savo vardu įgalioti kitų asmenų verstis Leidime nurodyta veikla ar pagal sutartį perduoti jiems šios teisės.

22. Leidimas išduodamas per 5 darbo dienas nuo visų šio Aprašo 12.1 ar 12.2 papunktyje ir 16 punkte išvardytų dokumentų pateikimo ir šio Aprašo 14 punkte nurodytų Savivaldybės administracijos atitinkamų skyrių, ir atsakingų įstaigų atstovų, nurodytų Taisyklių 14 punkte suderinimo (sutikimo).

23. Leidimą praradusiam ir apie tai raštu pranešusiam Asmeniui išduodamas Leidimo dublikatas. Leidimo dublikatas išduodamas per 1 darbo dieną nuo prašymo išduoti Leidimo dublikatą pateikimo. Už Leidimo dublikatą vietinė rinkliava neimama.

24. Leidimas neišduodamas:

24.1. nepateikus Apraše nurodytų dokumentų;

24.2. kai siekiama prekiauti (teikti paslaugas) valstybinių švenčių, atmintinų datų paminėjimo ir kitų reprezentacinių Šiaulių miesto renginių, švenčių, festivalių metu į Sąrašą įtrauktose prekybos (paslaugų teikimo) vietose Vilniaus gatvės pėsčiųjų dalyje ar Talkšos ežero pakrantėje ir planuojamas prekybos (paslaugų teikimo) laikotarpis sutampa renginio laiku, nurodytu Savivaldybės administracijos direktoriaus išduotame leidime organizuoti masinį renginį);

24.3. nepraėjus vieniems metams nuo Leidimo galiojimo panaikinimo (išskyrus atvejus, kai panaikinti Leidimo galiojimą prašo Leidimo turėtojas dėl asmeninių priežasčių);

24.4. jeigu vieta reikalinga miesto ir visuomenės poreikiams (naujų sklypų planavimui, masinių renginių organizavimui ir (ar) renginio organizatoriui yra išduotas Savivaldybės administracijos direktoriaus leidimas organizuoti masinį renginį) ir piliečių nuosavybės teisių į išlikusį nekilnojamąjį turtą atkūrimui;

24.5. jeigu viešojoje teritorijoje, kurioje yra vykdoma veikla, įgyvendinami infrastruktūriniai projektai, atliekami remonto ar rekonstrukcijos darbai;

24.6. jei Savivaldybės administracijos struktūrinis padalinys pagal kompetenciją pateikia informaciją apie galiojančią administracinę nuobaudą už Taisyklių, Tvarkymo ir švaros taisyklių ar reklamos naudojimo reikalavimų ir draudimų nesilaikymą;

24.7. kitais teisės aktuose ir Apraše numatytais atvejais.

25. Leidimo galiojimas panaikinamas, kai:

25.1. pateikiamas Asmens prašymas panaikinti Leidimo galiojimą;

25.2. paaiškėja, kad Leidimui gauti buvo pateikti klaidingi duomenys;

25.3. Savivaldybės administracijos struktūrinis padalinys pagal kompetenciją pateikia informaciją apie:

25.3.1. Asmens du ir daugiau kartų per kalendorinius metus pažeistas Taisykles ar Tvarkymo ir švaros taisykles (paskirta administracinė nuobauda dėl asmens veiklos);

25.3.2. du ir daugiau kartų per kalendorinius metus Asmens faktinį naudojimąsi didesniu negu jam leista prekybos plotu, nustatyto prekių asortimento, nustatytos prekybos (paslaugų teikimo) vietos nesilaikymą;

25.3.3. Leidimo galiojimo metu gautus pagrįstus skundus (pagrįstais laikomi tokie skundai, kuriuos ištyrus paskirtos administracinės nuobaudos už viešosios tvarkos, Tvarkymo ir švaros taisyklių pažeidimus);

25.4. vieta reikalinga miesto poreikiams (naujų sklypų planavimui, masinių renginių organizavimui, kai masinio renginio organizatoriui yra išduotas Savivaldybės administracijos direktoriaus leidimas organizuoti masinį renginį) ir piliečių nuosavybės teisių į išlikusį nekilnojamąjį turtą atkūrimui;

25.5. viešojoje teritorijoje įgyvendinami infrastruktūriniai projektai, atliekami remonto ar rekonstrukcijos darbai;

25.6. gauta informacija, kad Valstybinė maisto ir veterinarijos tarnyba panaikino maisto tvarkymo subjekto patvirtinimo pažymėjimo galiojimą.

26. Leidimo galiojimas, šiame Apraše nurodytais pagrindais, panaikinamas Savivaldybės administracijos direktoriaus įsakymu. Apie Leidimo galiojimo panaikinimą Leidimo turėtojas įspėjamas prieš 7 darbo dienas siunčiant pranešimą registruotu laišku arba el. paštu, jeigu Leidimo turėtojas buvo nurodęs tokį, kaip kontaktinį (Leidimo turėtojas turi patvirtinti el. laiško gavimą), kuriame nurodoma, kad šiam terminui pasibaigus Leidimo galiojimas bus panaikintas.

V SKYRIUS

BAIGIAMOSIOS NUOSTATOS

27. Duomenys apie išduotus, panaikintus Leidimus saugomi DVS „Avilys“. Informacija apie išduotus Leidimus teikiama Aptarnavimo ir e. paslaugų poskyryje, esant technologinėms galimybėms, skelbiama Savivaldybės interneto svetainės (www.siauliai.lt) rubrikoje „Miesto žemėlapiai“ / „Prekybos ir paslaugų teikimo vietų žemėlapis“.

28. Asmenys, pažeidę šio Aprašo reikalavimus, atsako Lietuvos Respublikos teisės aktų nustatyta tvarka.

29. Tai, kas nereglamentuota šiame Apraše, sprendžiama taip, kaip numatyta kituose LR teisės aktuose, Šiaulių miesto savivaldybės tarybos sprendimuose ar Šiaulių miesto savivaldybės administracijos direktoriaus įsakymuose. Pasikeitus šio Aprašo reguliuojančių santykių teisiniam reglamentavimui, taikomos aukštesnių teisės aktų nuostatos.

30. Aprašas keičiamas, naikinamas ar stabdomas jo galiojimas Šiaulių miesto savivaldybės administracijos direktoriaus įsakymu.

_________________________________